DA Den Europæiske Unions Tidende L 324/5

KOMMISSIONENS FORORDNING (EF) Nr. 2015/2005

af 9. december 2005

om import af bananer med oprindelse i AVS-landene under det toldkontingent, der blev åbnet ved Rådets forordning (EF) nr. 1964/2005 om toldsatser for bananer, i januar og februar 2006

KOMMISSIONEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1964/2005 af 29. november 2005 om toldsatser for bananer (1), særlig artikel 2, og

ud fra følgende betragtninger:

(1) Ifølge artikel 1, stk. 2, i forordning (EF) nr. 1964/2005 skal der hvert år fra og med den 1. januar 2006 åbnes et autonomt toldkontingent på 775 000 tons nettovægt med nultold for import af bananer (KN-kode 0803 00 19) med oprindelse i AVS-landene.

(2) Indførelsen af de instrumenter, der er nødvendige for at forvalte toldkontingentet for import af bananer med oprindelse i AVS-landene, jf. forordning (EF) nr. 1964/2005, kan ikke ske tids nok inden den 1. januar 2006. Derfor må Kommissionen vedtage midlertidige foranstaltninger vedrørende udstedelsen af importlicenser for januar og februar 2006 med henblik på at sikre forsyningen af Fællesskabet og kontinuiteten i samhandelen med AVS-landene samt at undgå forstyrrelser af samhandelen. Disse foranstaltninger foregriber ikke de regler, der senere skal vedtages i 2006.

(3) Som led i de midlertidige foranstaltninger forekommer det hensigtsmæssigt at fastsætte, at udstedelsen af importlicenser til importører, der er etableret i Fællesskabet, og som, alt efter tilfældet, har opnået en referencemængde for traditionelle importører eller en årlig tildeling for ikke-traditionelle importører i forbindelse med deltagelsen i toldkontingent A/B eller C, jf. artikel 18, stk. 1, i Rådets forordning (EØF) nr. 404/93 af 13. februar 1993 om den fælles markedsordning for bananer (2), eller for traditionelle importører eller ikke-traditionelle importører inden for rammerne af den supplerende mængde, der er fastsat ved Kommissionens forordning (EF) nr. 1892/2004 af 29. oktober 2004 om overgangsforanstaltninger for 2005 for import af bananer til Fællesskabet som følge af Tjekkiets, Estlands, Cyperns, Letlands, Litauens, Ungarns, Maltas, Polens, Sloveniens og Slovakiets tiltrædelse (3), og som rent faktisk i 2005 importerede bananer med oprindelse i AVS-landene. Disse foranstaltningers midlertidige karakter medfører, at der ikke antages ansøgninger fra nye importører, der ikke er registreret for de foregående år.

(4) Tildelingen af de mængder, der er disponible for januar og februar 2006 for de forskellige berørte importørgrupper, bør ske på basis af oplysninger om forsyningen af Fællesskabet i 2005 med bananer med oprindelse i AVS-landene. Denne forsyning har været på 750 000 tons under toldkontingent C, som er forbeholdt denne oprindelse. Der har været en forsyning på 15 000 tons inden for rammerne af toldkontingent A/B »alle tredjelande«. Endelig er 10 000 tons bananer med denne oprindelse overgået til fri omsætning i de nye medlemsstater.

(5) For de importører, der har opnået en referencemængde eller en årlig tildeling for 2005 under toldkontingent C på 750 000 tons, bestemt i forhold til importen af bananer med oprindelse i AVS-landene, kan udstedelsen af licenser ske på basis af referencemængden eller den meddelte årlige tildeling for 2005.

(6) For de importører, der har opnået en referencemængde eller en årlig tildeling for 2005, enten under toldkontingent A/B eller under den supplerende mængde vedrørende tiltrædelsen, jf. forordning (EF) nr. 1892/2004, afhængigt af importen af produkter med oprindelse i alle tredjelande og ikke specifikt af produkter med oprindelse i AVS-landene, bør det fastsættes, at licensansøgningerne ledsages af bevis for faktisk import i 2005 af produkter med oprindelse i AVS-landene. Det bør nemlig forebygges, at der indgives ansøgninger om mængder, der ikke har nogen forbindelse med importen af produkter med denne oprindelse i 2005. Af kontrolhensyn bør antallet af ansøgninger pr. importør begrænses.

(7) For at sikre en gnidningsfri samhandel og for at sikre importørerne en større fleksibilitet bør der ikke fastsættes et loft over de mængder, for hvilke der kan ansøges om licensudstedelse.

(8) Licensudstedelsen bør ske i forhold til de mængder, der er ansøgt om, efter den såkaldte metode med »samtidig behandling«.

(9) Der bør derfor vedtages de nødvendige bestemmelser.

(10) For at muliggøre indgivelsen af licensansøgninger i god tid bør denne forordning straks træde i kraft.

(11) Foranstaltningerne i denne forordning er i overensstemmelse med udtalelse fra Forvaltningskomitéen for Bananer —

UDSTEDT FØLGENDE FORORDNING:

AFSNIT I

Almindelige bestemmelser

Artikel 1

Formål

Denne forordning fastsætter betingelserne for udstedelse af importlicenser for bananer henhørende under KN-kode 0803 00 19 og med oprindelse i AVS-landene under det toldkontingent, der omhandles i artikel 1, stk. 2, i forordning (EF) nr. 1964/2005, for januar og februar 2006.

Artikel 2

Disponible mængder for januar og februar 2006

For januar og februar 2006

— er en mængde på 135 000 tons til rådighed for udstedelsen af importlicenser for de i afsnit II omhandlede importører; dette delkontingent har løbenummer 09.4160

— er en mængde på 25 000 tons til rådighed for udstedelsen af importlicenser for de i afsnit III omhandlede importører; dette delkontingent har løbenummer 09.4162.

AFSNIT II

Importører registreret for toldkontingent C, jf. artikel 18, stk. 1, litra c), i forordning (EØF) nr. 404/93, for 2005

Artikel 3

Indgivelse af licensansøgninger

For januar og februar 2006 kan hver traditionel C-importør og hver ikke-traditionel C-importør, jf. henholdsvis artikel 3, nr. 3), og artikel 7, stk. 1, i Kommissionens forordning (EF) nr. 896/2001 (4), indgive en eller flere ansøgninger om importlicens for, alt efter tilfældet, maksimalt

— den referencemængde, der er fastsat og meddelt for 2005 efter artikel 5, stk. 4, i forordning (EF) nr. 896/2001 under toldkontingent C for traditionelle C-importører

— den mængde, der er fastsat og meddelt for 2005 efter artikel 9, stk. 3, i forordning (EF) nr. 896/2001 under toldkontingent C for ikke-traditionelle C-importører.

Licensansøgninger og licenser forsynes i rubrik 20 med angivelsen »licens — forordning (EF) nr. 2015/2005 — afsnit II«.

AFSNIT III

Andre importører

Artikel 4

Indgivelse af licensansøgninger

1. Importører, der er etableret i Fællesskabet og registreret for A/B-kontingenter, jf. artikel 18, stk. 1, i forordning (EØF) nr. 404/93, eller for den supplerende mængde fastsat ved forordning (EF) nr. 1892/2004, og som i 2005 har markedsført bananer med oprindelse i AVS-landene, kan indgive en enkelt ansøgning om importlicens inden for rammerne af den mængde, der er fastsat i artikel 2, andet led.

2. Licensansøgningen ledsages af en kopi af den eller de behørigt afskrevne AGRIM-licenser, der i 2005 er anvendt til import af bananer med oprindelse i AVS-landene, samt bevis for, at der er stillet en sikkerhed efter afsnit III i Kommissionens forordning (EØF) nr. 2220/85 (5) på 150 EUR/ton.

3. Licensansøgninger og licenser forsynes i rubrik 20 med angivelsen »licens — forordning (EF) nr. 2015/2005 — afsnit III«.

AFSNIT IV

Almindelige bestemmelser

Artikel 5

Indgivelse af ansøgninger

1. Importlicensansøgningerne indgives den 14. og 15. december 2005 til de kompetente myndigheder i den medlemsstat, som har fastsat referencemængden, for så vidt angår den traditionelle importør, og i den medlemsstat, hvor importøren er registreret, for så vidt angår den ikke-traditionelle importør, ledsaget af bevis for, at der er stillet en sikkerhed efter afsnit III i forordning (EØF) nr. 2220/85 på 150 EUR/ton.

2. Ansøgninger, som ikke indgives efter artikel 3 og 4, tages ikke i betragtning.

Artikel 6

Udstedelse af licenser

1. Medlemsstaterne meddeler senest den 19. december 2005 Kommissionen den samlede mængde, for hvilken der er indgivet ansøgninger, som kan tages i betragtning, fordelt på importører omhandlet i afsnit II og importører omhandlet i afsnit III.

2. Under hensyn til meddelelserne i henhold til stk. 1 og afhængigt af de i artikel 2 omhandlede mængder fastsætter Kommissionen om nødvendigt en nedsættelsesprocent, der skal anvendes på hver enkelt licensansøgning for importører omhandlet i afsnit II, og en nedsættelsesprocent, der skal anvendes på hver enkelt licensansøgning for importører omhandlet i afsnit III.

3. Myndighederne udsteder importlicenserne ved i givet fald straks at anvende de i stk. 2 omhandlede nedsættelsesprocenter.

4. Når licensen ved anvendelse af stk. 3 er udstedt for en mindre mængde end den, der er ansøgt om, frigives sikkerheden, jf. artikel 4, stk. 3, straks for den ikke tildelte mængde.

AFSNIT V

Afsluttende bestemmelser

Artikel 7

Gyldigheden af og afskrivningen på licenser

1. Importlicenserne er gyldige med henblik på overgang til fri omsætning fra den 1. januar 2006 til den 7. april 2006.

2. De mængder, for hvilke licenserne er anvendt efter denne forordning, afskrives på det toldkontingent, der er fastsat i artikel 1, stk. 2, i forordning (EF) nr. 1964/2005, og i givet fald på de tildelinger, som importørerne senere får for 2006 som led i forvaltningen af dette toldkontingent.

Artikel 8

Meddelelser

Medlemsstaterne meddeler senest den 31. januar 2006 Kommissionen de mængder, for hvilke der er udstedt licenser, med klar angivelse af mængderne til importører omhandlet i afsnit II og importører omhandlet i afsnit III.

Artikel 9

Ikrafttræden

Denne forordning træder i kraft på dagen for offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 9. december 2005. På Kommissionens vegne Mariann FISCHER BOEL Medlem af Kommissionen

(1) EUT L 316 af 2.12.2005, s. 1.

(2) EFT L 47 af 25.2.1993, s. 1. Senest ændret ved tiltrædelsesakten af 2003.

(3) EUT L 328 af 30.10.2004, s. 50.

(4) EFT L 126 af 8.5.2001, s. 6. Senest ændret ved forordning (EF) nr. 838/2004 (EUT L 127 af 29.4.2004, s. 52).

(5) EFT L 205 af 3.8.1985, s. 5. Senest ændret ved forordning (EF) nr. 673/2004 (EUT L 105 af 14.4.2004, s. 17).